Diskussionen om de udenlandske chauffører fortsætter.

Arbejde i Danmark skal ske efter danske lønvilkår, danske transportarbejdspladser skal bevares, indtil lønniveauet i Europa er mere jævnt og billige chaufførlønninger er hovedårsagen til, at vi ser stadig flere udenlandske lastbiler på de danske veje. Det er hvert falds nordjydernes opfattelse. Det viser en ny undersøgelse fra Dansk Transport og Logistik. Som led i den seneste debat om udenlandske chauffører, der arbejder efter østeuropæiske lønforhold og til tider har været på kant med loven i forhold til blandt andet køre- og hviletidsbestemmelser, har DTL foretaget en Epinion-godkendt undersøgelse af danskernes holdning til de udenlandske chauffører og deres færden på de danske landeveje. Undersøgelsen viser blandt andet, at størstedelen af nordjyderne, 86 procent, er overvejende enig eller helt enig i, at arbejde i Danmark skal ske efter danske løn- og arbejdsvilkår. Noget, som TV2/Nord tidligere har afsløret langt fra er tilfældet for flere udenlandske chauffører, der overnatter i deres biler på rastepladser i Nordjylland. 86 procent mener ligeledes, at det er de billige chaufførlønninger, der er hovedårsag til, at stadig flere udenlandske lastbiler finder vej til det nordjyske, mens antallet af danske chaufførjobs falder drastisk.